《和沈地官时晹游城西朝天宫韵》
明代·李东阳

岁晏冰雪至，闭门戒深冬。穷阴结赑屃，寒气开鸿濛。

岂徒罢游谒，客至出亦慵。床头抱膝卧，布被围熏笼。

沈侯心神霁，颜色如春融。十日不一见，何以写我悰。

朅来城西游，杖舄谁与同。仙踪蹑楼观，帝乐闻笙镛。

巍巍三珠林，中有万岁峰。俯听尘世喧，众窍号秋蛩。

仰睇逐馀景，流歌溯长风。邈哉虚无教，古昔圣所攻。

君怀度支计，惜此绘画功。畴哉百川障，顿使狂澜东。

皇明统六合，声教通蛮戎。两京郁相望，城阙何葱葱。

龙盘万岭合，虎踞千山重。我昔往观之，汤池带金墉。

君时在南署，邀我回青骢。周旂绚日月，汉掌开芙蓉。

层台与列署，照耀当虚空。逢僧问兜率，访道疑方蓬。

壮怀益磊磈，陋目开昏蒙。至今肠肾间，尚觉百汇充。

适遭明良运，感激惟寸忠。尧门辟贤俊，舜法除奸凶。

孰云闾阎幽，上与廊庙通。君王垂衣坐，百职分卑崇。

峨冠谬通籍，立在明光宫。愿为千尺萝，附君百丈松。

君今已彊仕，我亦非儿童。及时不努力，倏忽成老翁。

閒官远书簿，夙夜不在公。校雠费年月，官长多涵容。

美酝亦可恋，大庖幸相供。文章本非职，篆刻徒为工。

班超晚投笔，犹得班罴熊。吾怜功名遂，非慕万户封。

不然赴林壑，此兴颇亦浓。买田种桑稻，躬耕课奴僮。

缅思太行愿，敛退真吾宗。知君负经济，我力非寅恭。

论功愧不逮，内省面发红。误将铅刀钝，欲比镆铘锋。

狂言试倾倒，拍塞已满胸。君方贾馀勇，逸气凌崆峒。

纷然万丘垤，尽在尘埃中。勋名唾双手，禄食轻千钟。

平生四方志，慷慨随桑弓。游观匪独乐，乐事岂易逢。

歌以报君意，我怀安可穷。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。